
Pićan, _________ 2025. godine

Na temelju članka 19. Statuta Općine Pićan („Službene novine Općine Pićan“ br. 6/18, 3/21, 4/21 – pročišćeni tekst), Općinsko vijeće Općine Pićan na __. redovnoj sjednici održanoj  dana ___ 2025. godine donosi sljedeću

ODLUKU O SUFINANCIRANJU TROŠKOVA USLUGE SMJEŠTAJA
KORISNIKA U DOMOVIMA ZA STARIJE OSOBE

Članak 1.

	Ovom Odlukom o sufinanciranju troškova usluge smještaja korisnika u domovima za starije osobe (dalje u tekstu: Odluka) utvrđuju se uvjeti, postupak i postotak sufinanciranja cijene smještaja korisnika s područja Općine Pićan u domovima za starije osobe.
	Korisnici u smislu odredaba ove Odluke su hrvatski državljani osobe starije dobi (iznad 65 godina starosti) koji imaju prebivalište na području Općine Pićan najmanje 10 uzastopnih godina prije podnošenja zahtjeva za sufinanciranje troškova usluge smještaja korisnika u domovima za starije osobe, a čiji se smještaj sufinancira iz Proračuna Općine Pićan (dalje u tekstu: Općina).

Članak 2.

	Smještaj korisnika iz članka 1. ove Odluke sufinancirat će se proračunskim sredstvima Općine mjesečno u iznosu od 30% cijene usluge smještaja korisnika u domovima za starije osobe prema odlukama o cijenama usluga smještaja korisnika u domovima za starije, ali najviše do 300,00 eura mjesečno.

Članak 3.

	Osobe koje imaju zaključen ugovor o doživotnom ili dosmrtnom uzdržavanju nemaju pravo na sufinanciranje troškova usluga smještaja.

Članak 4.

	Postupak za ostvarivanje prava na sufinanciranje troškova usluge smještaja u domovima za starije osobe ostvaruje se podnošenjem zahtjeva Jedinstvenom upravnom odjelu Općine.
	Zahtjev za sufinanciranje podnosi se na propisanom obrascu koji se može preuzeti u Jedinstvenom upravnom odjelu Općine ili na službenoj mrežnoj stranici Općine: www.pican.hr.
	Uz zahtjev je potrebno priložiti:
· presliku osobne iskaznice,
· potvrdu o prebivalištu korisnika (izdanu od strane policijske postaje ili elektronički zapis o prebivalištu),
· presliku odluke o prijemu korisnika u dom za starije osobe ili presliku ugovora o smještaju korisnika u dom za starije osobe,
· vlastoručno potpisanu izjavu korisnika da nema sklopljen ugovor o doživotnom niti o dosmrtnom uzdržavanju.
	Zahtjev za ostvarivanje prava na sufinanciranje troškova usluge smještaja u dom za starije osobe potrebno je podnijeti u roku od 30 dana od dana sklapanja ugovora o smještaju u dom za starije osobe. U tom slučaju pravo se priznaje od dana sklapanja ugovora korisnika i doma za starije osobe.
	Iznimno, ako se zahtjev podnese nakon roka navedenog u prethodnom stavku ovog članka, pravo će se priznati od dana podnošenja zahtjeva.

Članak 5.

	Rješenje o priznavanju prava na sufinanciranje troškova usluge smještaja korisnika u domovima za starije osobe donosi Jedinstveni upravni odjel.
	Jedinstveni upravni odjel ima pravo obavljati kontrole vezane uz sufinanciranje troškova usluge smještaja korisnika u domovima za starije osobe, što uključuje traženje dokumentacije i informacija od korisnika, kao i od drugih javnopravnih tijela te i od domova za starije osobe.
	Ako Jedinstveni upravni odjel, prilikom provođenja kontrole sukladno stavku 2. ovoga članka, utvrdi nepravilnosti koje bi imale za posljedicu poništavanje rješenja o priznavanju prava na sufinanciranje, isto rješenje će se poništiti. Korisnik će u tom slučaju biti obvezan izvršiti povrat odobrenih sredstava u proračun Općine, u roku i na način koji će se odrediti u rješenju o poništavanju.
	Danom prestanka korištenja usluga u domovima za starije, prestaje sufinanciranje troškova usluge smještaja.

Članak 6.

	Korisnici domova za starije osobe dužni su, nakon umanjenja cijene smještaja prema utvrđenim odredbama iz ove Odluke, preostali dio cijene smještaja plaćati sami domovima za starije osobe.

Članak 7.

	U iznimnim i posebno opravdanim slučajevima, koji nisu obuhvaćeni odredbama ove Odluke, o pravu na sufinanciranje troškova usluge smještaja korisnika u domovima za starije osobe, visini sufinanciranja te drugim uvjetima može odlučivati Općinsko vijeće Općine Pićan posebnim zaključkom.
	Pri odlučivanju o takvim slučajevima, Općinsko vijeće može uzeti u obzir socijalne, zdravstvene i druge relevantne okolnosti pojedinog korisnika.

Članak 8.

	Ova Odluka stupa na snagu osmog dana od dana objave u „Službenim novinama Općine Pićan“, a primjenjuje se od 01. siječnja 2026. godine.

Općina Pićan
Općinsko vijeće
Predsjednik vijeća
Daniel Stanić
































O b r a z l o ž e n j e
1. PRAVNA OSNOVA ZA DONOŠENJE ODLUKE
· članak 19. stavka 1. točke 5. i članak 35. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 36/09, 150/11, 144/12, 19/13, 137/15, 123/17, 98/19, 144/20, 151/22, 155/23)
· članak 289. stavak 7. Zakona o socijalnoj skrbi („Narodne novine“ br. 18/22, 46/22, 119/22, 71/23, 156/23, 61/25)
· članak 19. Statuta Općine Pićan („Službene novine Općine Pićan“ br. 6/18, 3/21, 4/21 – pročišćeni tekst)

2. OBRAZLOŽENJE
Općina Pićan kontinuirano vodi brigu o unapređenju kvalitete života svojih stanovnika, osobito starijih osoba koje zbog životne dobi, zdravstvenog stanja ili socijalnih okolnosti više nisu u mogućnosti samostalno živjeti u vlastitom domu. U tom smislu, Općina nastoji stvarati uvjete za osiguranje adekvatne skrbi i dostojanstvenog života svojih umirovljenika, kako u zajednici, tako i u ustanovama socijalne skrbi.

Odlukom o sufinanciranju troškova usluge smještaja korisnika u domovima za starije osobe uređuju se uvjeti, postupak i način ostvarivanja prava na sufinanciranje troškova smještaja korisnika s područja Općine Pićan u domovima za starije osobe. Cilj donošenja ove Odluke jest pružanje financijske potpore osobama starije životne dobi i njihovim obiteljima, kako bi im se olakšalo podmirenje troškova institucionalne skrbi, koji često predstavljaju značajan financijski teret.

Predloženim modelom sufinanciranja, kojim se troškovi usluge smještaja sufinanciraju u iznosu od 30% cijene smještaja, odnosno najviše do 300,00 eura mjesečno, Općina Pićan izravno doprinosi povećanju socijalne sigurnosti svojih starijih sugrađana.

Odluka propisuje uvjete i postupak ostvarivanja prava, uključujući i obveze korisnika te nadležnost Jedinstvenog upravnog odjela u postupku donošenja i kontrole rješenja o sufinanciranju. Na taj se način osigurava transparentnost, zakonitost i jednaka dostupnost prava svim potencijalnim korisnicima.

O prijedlogu Odluke provedeno je javno savjetovanje sa zainteresiranom javnošću u razdoblju ____ do _____ 2025. godine. Tijekom javnog savjetovanja zaprimljeno je ____ primjedbi/prijedloga/komentara građana. Izvješće o provedenom savjetovanju objavljeno je na web stranici Općine Pićan: https://www.pican.hr/kategorije/savjetovanja-s-javnoscu/. 

3. FINANCIJSKA SREDSTVA POTREBNA ZA PROVEDBU OVOG AKTA
Sredstva za provedbu ove mjere potrebno je osigurati u Proračunu Općine Pićan.

Obrazloženje pripremila:
Martina Bilić, v.r.

